Diari Oficial de la Generalitat Valenciana


Sumari del DOGV 6755, del 17-04-2012 (2012/3606)

ORDE 5/2012, de 21 de març, de la Conselleria d'Agricultura, Pesca, Alimentació i Aigua, per la qual es modifica l'Orde de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6755

Data del DOGV
:   17-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3606


Data del document
:   21-03-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * ajuda pública

ORDE 5/2012, de 21 de març, de la Conselleria d'Agricultura, Pesca, Alimentació i Aigua, per la qual es modifica l'Orde de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura. [2012/3606]  
El Reglament (CE) núm. 1198/2006, del Consell, de 27 de juliol de 2006, relatiu al Fons Europeu de Pesca (DO L 223 de 15.08.2006) definix les modalitats i condicions de les intervencions amb finalitat estructural en el sector de la pesca i l'aqüicultura. L'article 7.2 establix que els articles 87, 88 i 89 del Tractat no seran aplicables a les contribucions financeres dels estats membres a operacions cofinançades pel FEP i previstes en l'àmbit d'un programa operatiu.  
  
El programa operatiu d'Espanya va ser aprovat per la Decisió de la Comissió de 13 de desembre de 2007 (SMY 1950 ES 14 FPO001).   
  
L'Orde de 26 de novembre de 2007, de la Conselleria d'Agricultura, Pesca i Alimentació (DOCV núm. 5679 de 14.01.2008) establix normes d'ordenació i d'ajudes en el sector de la pesca i l'aqüicultura, i estes ajudes estan previstes en el títol IV del Reglament (CE) núm. 1198/2006, del Consell, de 27 de juliol de 2006, relatiu al Fons Europeu de Pesca (FEP).  
L'orde esmentada va ser modificada per l'Orde de 2 de febrer de 2009, de la Conselleria d'Agricultura, Pesca i Alimentació (DOCV núm. 5955 de 16.02.2009).  
El temps transcorregut i l'experiència adquirida en estos anys fa que, tenint en compte l'actual grau d'execució del programa financer del FEP que correspon a la Comunitat Valenciana, així com el nivell de compliment dels objectius establits en el programa operatiu en determinades mesures, com és el cas de la reducció de la flota a través dels incentius a la paralització definitiva de barcos, es fa necessari modificar l'Orde de 26 de novembre de 2007 per a l'aprovació de les ajudes relatives al FEP i el canvi de les prioritats en el seu moment establides.  
  
D'acord amb el que establix l'article 42 del Reial Decret 1549/2009, de 9 d'octubre, sobre ordenació del sector pesquer i adaptació al Fons Europeu de la Pesca, és necessària l'aportació del certificat actualitzat que acredite la navegabilitat del barco, en els expedients d'ajuda per paralització temporal de barcos, per la qual cosa s'incorpora la seua obligatorietat en la documentació específica d'esta mesura.  
  
D'altra banda, el Consell va aprovar en la sessió del dia 5 de febrer de 2010, el Pla d'Innovació i Modernització de l'Administració Pública Valenciana - Governança 2013, com a instrument de planificació de les polítiques del Consell en matèria de modernització i millora de la qualitat dels servicis públics a la Comunitat. Com a complement i desenrotllament d'este pa, i es complix, a més, el mandat de les Corts plasmat en la Resolució de 30 de setembre de 2009, el Consell va aprovar el dia 19 de febrer de 2010 el Pla de simplificació i reducció de càrregues administratives de la Generalitat 2010-2012, i es materialitza, finalment, a través del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, i és per tot això, així com per la publicació del Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua, necessària l'adaptació de l'orde, especialment quant a la presentació de documentació per part del beneficiari en la tramitació de les sol·licituds d'autoritzacions i ajudes (eliminant la petició del DNI i substituint-se les inspeccions prèvies de no-inici per una declaració responsable), així com pel que fa a la denominació d'òrgans superiors, centres directius i estructura orgànica a nivell de servici que s'adscriuen a cada un d'estos, i que estan implicats en la gestió de les precitades ajudes al sector de la pesca i l'aqüicultura.  
  
Per tot això, vista la proposta de la secretaria autonòmica d'Agricultura, Pesca, Alimentació i Aigua, en l'exercici de les funcions que tinc atribuïdes,  
  
ORDENE  
  
Article únic. Modificació de l'Orde de 26 de novembre de 2007, de la Conselleria d'Agricultura Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.  
Es modifica l'Orde de 26 de novembre de 2007, en els termes següents:  
  
Un  
Es modifica l'apartat a) de l'article 6. Documentació comuna, que quedarà redactat de la manera següent:  
a) En el cas de persones físiques o representants: autorització expressa a l'òrgan gestor per a comprovar les dades d'identitat per mitjà de consulta al Sistema de Verificació de Dades d'Identitat, o, si no n'hi ha, una fotocòpia compulsada del DNI o NIE, segons corresponga.  
En el cas de persones jurídiques: targeta d'identificació fiscal i document de constitució de la societat o comunitat de béns, estatuts o acte fundacional en què consten les normes per les quals es regula la seua activitat, inscrits en el corresponent registre oficial.  
Els que compareguen i firmen les sol·licituds d'autorització en nom d'un altre presentaran l'acreditació de la representació mencionada.  
S'afig un nou apartat d) a l'article 6. Documentació comuna, amb la redacció següent:  
d) Declaració responsable del sol·licitant de no haver iniciat les accions per a les quals sol·licita la corresponent autorització.  
  
Dos  
Es modifica el punt 1 de l'article 8. Resolució d'autoritzacions, que quedarà redactat de la manera següent:  
1. Els servicis tècnics de les direccions territorials de la Conselleria d'Agricultura, Pesca i Alimentació, una vegada analitzada, verificada i completada la documentació presentada, demanaran els informes pertinents dels organismes competents.  
Es modifica el punt 6 de l'article 8. Resolució d'autoritzacions, que quedarà redactat de la manera següent:  
6. Es faculten els directors territorials de la Conselleria d'Agricultura, Pesca, Alimentació i Aigua per a la resolució de les sol·licituds d'autorització de modernització de barcos.  
Es faculta la secretaria autonòmica d'Agricultura, Pesca, Alimentació i Aigua per a resoldre la resta de sol·licituds d'autorització d'ordenació del sector pesquer.  
L'òrgan que resolga l'autorització comunicarà esta, sense dilació, a l'òrgan territorial o central, segons corresponga.  
  
Tres  
Modificacions de l'article 11. Requisits i condicions per a l'aprovació de l'ajuda:  
S'elimina el punt 2 de l'article 11.  
El punt 5 de l'article 11 quedarà redactat de la manera següent:  
  
5. No seran admeses les sol·licituds d'ajuda referents a accions que hagen sigut iniciades abans de la presentació de la sol·licitud d'ajuda, a excepció de les de paralització temporal.  
L'apartat a) del punt 11 de l'article 11 quedarà redactat de la manera següent:  
a) Estar enrolat i en situació d'alta o en alguna de les situacions assimilades a l'alta en el barco objecte d'ajust estructural des del moment en què el propietari sol·licite la prima per paralització definitiva, fins que, una vegada notificada la seua concessió, acabe la relació laboral amb l'empresa armadora, llevat que puga certificar la seua absència en algun moment del període indicat, però es considera en situació assimilada a l'alta.  
El punt 12 de l'article 11 quedarà redactat de la manera següent:  
  
12. Les inversions subvencionades no patiran durant un període de cinc anys, a comptar des de la data comptable de l'últim pagament, cap modificació fonamental de les establides en l'article 56 del Reglament (CE) 1198/2006.  
L'apartat e) del punt 13 de l'article 11 quedarà redactat de la manera següent:  
e) Els pescadors que sol·liciten una prima com a tripulants d'un barco en paralització temporal hauran d'haver format part de la tripulació en embarcacions de la Comunitat Valenciana, de forma ininterrompuda, durant els sis mesos anteriors al dia d'inici del període de paralització temporal pel qual se sol·licita l'ajuda.  
El gaudi de l'ajuda serà incompatible amb el treball per compte propi o per compte d'altri del beneficiari, així com la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o dels organismes internacionals, excepte les ajudes que com a armadors puguen percebre els armadors o els propietaris autònoms o assimilats a treballadors per compte d'altri, enrolats com a tripulants en barcos que han realitzat la parada temporal.  
  
Igualment, la condició de beneficiari serà incompatible amb el reconeixement del dret a la protecció per desocupació, cessament d'activitat de treballadors autònoms i amb la resta de les prestacions econòmiques del Sistema de la Seguretat Social que siguen incompatibles amb el treball del beneficiari.  
S'afigen dos nous paràgrafs al punt 14 de l'article 11:  
En els cursos de formació obligatòria per a exercir l'activitat professional en el sector pesquer, la duració d'estos tinguda en compte als efectes del càlcul del pressupost objecte de subvenció, serà igual a la duració mínima arreplegada en la normativa que establixen els cursos mencionats.  
Per a poder ser aprovada l'ajuda en la convocatòria anual el període de sol·licituds d'ajuda de la qual acaba el 31 de març, l'acció formativa haurà d'estar acabada abans del 15 d'octubre d'eixe mateix any.  
  
Quatre  
L'apartat k) de l'article 12. Obligacions generals dels beneficiaris de les ajudes quedarà redactat de la manera següent:  
k) En el cas de béns inscriptibles en un registre públic, haurà de fer-se constar en l'escriptura l'obligació de no efectuar modificacions de les establides en l'article 56 del Reglament (CE) 1198/2006, durant el període de cinc anys següents a la data comptable de l'últim pagament de l'ajuda, i indicar l'import de la subvenció concedida, i hauran de ser objecte estos aspectes d'inscripció en el registre públic corresponent.  
  
  
Cinc  
Es modifica l'apartat a) del punt 1 de l'article 13. Documentació comuna, que quedarà redactat de la manera següent:  
a) En el cas de persones físiques o representants: autorització expressa a l'òrgan gestor per a comprovar les dades d'identitat per mitjà de consulta al Sistema de Verificació de Dades d'Identitat, o, si no n'hi ha, una fotocòpia compulsada del DNI o NIE, segons corresponga.  
En el cas de persones jurídiques: targeta d'identificació fiscal i document de constitució de la societat o comunitat de béns, estatuts o acte fundacional en què consten les normes per les quals es regula la seua activitat, inscrits en el corresponent registre oficial.  
Els que compareguen i firmen les sol·licituds d'autorització en nom d'un altre presentaran l'acreditació de la representació esmentada.  
Es modifica l'apartat d) del punt 1 de l'article 13. Documentació comuna, que quedarà redactat de la manera següent:  
d) Model de domiciliació bancària, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació (DOCV núm. 6548 de 21.06.2011).  
S'afig un nou apartat i) en el punt 1 de l'article 13. Documentació comuna, amb la redacció següent:  
i) Declaració responsable del sol·licitant de no haver iniciat les inversions per a les quals se sol·licita l'ajuda.  
  
Sis  
Es modifica el punt 7 de l'article 14. Documentació específica, que quedarà redactat de la manera següent:  
7. En paralització temporal de barcos:  
- Certificat del Registre Mercantil acreditatiu de la titularitat del barco o, si es tracta d'un armador no propietari, el document acreditatiu d'esta condició. Esta documentació només serà necessària aportar-la en la primera sol·licitud que s'efectue, i tindrà validesa per a tot el programa que acaba el 2013. En el cas que hi haja canvis posteriors en la titularitat o en les condició d'armador, serà necessària la seua nova aportació.  
- Certificat de conformitat actualitzat del barco.  
S'afig el punt 8 a l'article 14. Documentació específica, amb la redacció següent:  
8. En paralització temporal de tripulants:  
- Informe de la vida laboral detallat expedit per l'Institut Social de la Marina.  
  
Set  
Es modifica l'article 15. Càlcul de la prima global individual, que quedarà redactat de la manera següent:  
En el cas que el beneficiari de la prima torne a incorporar-se a l'activitat de pescador, en un termini inferior a un any, després de l'acabament de la relació laboral amb l'empresa armadora del barco objecte de paralització definitiva, l'import màxim de la prima es reduirà pro rata temporis des de la data d'acabament de la relació laboral com a pescador en el barco objecte de paralització definitiva, fins a la data d'incorporació a l'activitat com a pescador.  
  
Huit  
Es modifica l'article 16. Prioritats i criteris de valoració, que quedarà redactat de la manera següent:  
1. S'establixen els següents criteris pressupostaris i prioritats a l'hora de l'aprovació de les ajudes relatives a les mesures següents:  
  
A) La línia d'ajuda econòmica, Intervencions amb finalitat estructural en el sector de la pesca per a gastos corrents, preveu el finançament de les mesures següents:  
1. Compensacions socioeconòmiques no renovables a pescadors per paralització definitiva.  
2. Desenrotllament de nous mercats i campanyes de promoció.  
De la dotació pressupostària de l'esmentada línia es destinarà el 80% a l'aprovació de les ajudes referides a la mesura 1 i el 20% a la mesura 2. En el cas que no s'esgote la dotació pressupostària destinada a qualsevol de les precitades mesures, l'import restant s'incorporarà al finançament de l'altra mesura.   
B) En les mesures referents a inversions de la línia d'ajuda, Modernització i adaptació del sector pesquer, tindran prioritat a l'hora d'aprovació de les ajudes, les accions que a continuació se citen amb el orde de prioritat següent:  
1. Inversions a bord de barcos pesquers, d'acord amb els subcriteris de priorització següents:  
1.1. Embarcacions de pesca costanera artesanal.  
1.2. Resta d'embarcacions.  
2. Ports de pesca, llocs de desembarcament, ancoratges i comercialització en establiments de primera venda, d'acord amb els subcriteris de priorització següents:  
2.1. Inversions d'entitats públiques, confraries de pescadors o organitzacions de productors pesquers.  
2.2. Inversions amb participació financera de beneficiaris privats que siguen microempresa, xicoteta o mitjana empresa.  
3. Aqüicultura marina, quan es tracte d'una microempresa, xicoteta o mitjana empresa.  
4. Paralització definitiva de barcos de més de 20 anys d'edat. Es prioritzaran dins d'este apartat, les modalitats de pesca que hagen aconseguit un menor grau de compliment dels objectius de reducció de la flota, establits per a la Comunitat Valenciana d'acord amb el Programa Operatiu del FEP i els respectius plans de gestió del Mediterrani.   
  
5. Paralització definitiva de barcos de 10 a 20 anys d'edat. Es prioritzaran igualment dins d'este apartat, les modalitats de pesca que hagen aconseguit un menor grau de compliment dels objectius de reducció de la flota, establits per a la Comunitat Valenciana d'acord amb el Programa Operatiu del FEP i els respectius plans de gestió del Mediterrani.  
  
C) En les mesures referents a la línia d'ajuda econòmica de paralització temporal, per mitjà de parades biològiques, es destinarà el 85% de la dotació pressupostària de la línia esmentada, als armadors o als propietaris de barcos pesquers que hagen realitzat les parades biològiques, d'acord amb l'orde de prioritats següent:  
1. Armadors o propietaris de les modalitats de pesca d'encerclament, arrossegament i palangre de superfície.  
2. Armadors o propietaris de les modalitats de pesca d'arts menors i palangre de fons.  
El 15% de la dotació pressupostària de la línia esmentada es destinarà als tripulants de les embarcacions mencionades, d'acord amb el orde de prioritats següent:  
1. Tripulants de totes les modalitats de pesca, que no tinguen dret a la prestació contributiva o subsidi, per desocupació.  
2. Tripulants de totes les modalitats de pesca, que tinguen dret a la prestació contributiva o subsidi, per desocupació.  
Si, en arribar a una prioritat determinada, el crèdit existent, una vegada adjudicades les ajudes en les prioritats anteriors, fóra insuficient per a eixa prioritat, es prorratejaran les ajudes entre totes les sol·licituds d'esta, no es concediran més ajudes en les prioritats següents.  
  
En el cas que no s'esgote la dotació pressupostària destinada a qualsevol de les precitades mesures, l'import restant s'incorporarà al finançament de l'altra mesura.   
2. D'acord amb les prioritats anteriors dels apartats A i B, s'establixen els criteris ponderats d'atorgament de la subvenció amb les puntuacions que a continuació s'indiquen:  
2.1. En la mesura 1. de l'apartat A)  
a) Primes individuals: 10 punts.  
b) Per cada any que supere els 5 anys d'exercici de la professió de pescador: 1 punt.  
2.2. En la mesura 2. de l'apartat A)  
a) Entitats públiques, confraries de pescadors, organitzacions de productors i altres entitats associatives o corporatives del sector pesquer i de l'aqüicultura: 5 punts.  
b) Estudis de mercat: 3 punts.  
c) Màrqueting comercial de productes de la pesca i aqüicultura: 2 punts.  
d) Oferta de productes excedentaris: 1 punts.  
2.3. En la prioritat 1. de l'apartat B)  
a) Projectes col·lectius: 10 punts.  
b) Seguretat a bord i millora de les condicions de treball: 5 punts.  
  
c) Contribució a la millora del medi ambient, a l'estalvi i eficiència de costos, sempre que no implique un augment de l'esforç pesquer: 3 punts.  
d) Ajudes anteriors: no tindre, en esta mesura, ajudes concedides en les dos última convocatòries: 2 punts. En alguna de les dos: 1 punt.  
2.4. En la prioritat 2.1. de l'apartat B)  
a) Projectes col·lectius: 10 punts.  
b) Nova construcció: 5 punts.  
c) Nous equipaments: 3 punts.  
d) Modernització d'instal·lacions: 1 punt.  
e) Ajudes anteriors: no tindre, en esta mesura, ajudes concedides en les dos última convocatòries: 2 punts. En alguna de les dos: 1 punt.  
2.5. En la prioritat 2.2. de l'apartat B)  
a) Microempreses: 5 punts. Xicoteta empresa: 3 punts. Mitjana empresa: 1 punt.  
b) Nova construcció: 5 punts.  
c) Nous equipaments: 3 punts.  
d) Modernització d'instal·lacions: 1 punt.  
e) Ajudes anteriors: no tindre, en esta mesura, ajudes concedides en les dos última convocatòries: 2 punts. En alguna de les dos: 1 punt.  
2.6. En la prioritat 3. de l'apartat B)  
a) Microempreses: 5 punts. Xicoteta empresa: 3 punts. Mitjana empresa:1 punt.  
b) Nova construcció: 5 punts.  
c) Nous equipaments: 3 punts.  
d) Modernització d'instal·lacions: 1 punt.  
e) Ajudes anteriors: no tindre, en esta mesura, ajudes concedides en les dos última convocatòries: 2 punts. En alguna de les dos: 1 punt.  
2.7. En les prioritats 4. i 5. de l'apartat B)  
Per cada any que supere els 10 o 20 anys d'edat del barco, segons la prioritat en cada cas, 1 punt.  
2.8. En la resta de sol·licituds no prioritzades i en els casos d'empat es prioritzarà l'antiguitat de la data de presentació de la sol·licitud d'ajuda.  
3. En les mesures referents a accions de la línia d'ajuda de formació marítim pesquera s'establixen els criteris ponderats d'atorgament de la subvenció amb les puntuacions que s'indiquen:  
a) Per cada curs de mariner pescador: 5 punts.  
b) Per cada curs de patró local de pesca o costaner polivalent: 4 punts per secció.  
c) Per cada altre curs de formació obligatòria per a exercir l'activitat professional de pescador: 2 punts.  
d) Per cada alumna: 0,2 punts.  
e) Per cada alumne/alumna del sector pesquer: 0,2 punts.  
f) Per cada alumne/alumna menor de 40 anys: 0,2 punts.  
g) Ajudes anteriors: no tindre, en esta mesura, ajudes concedides en les dos última convocatòries: 2 punts. En alguna de les dos: 1 punt.  
h) Per cada curs de formació en gestió i organització, dirigit al personal de les confraries de pescadors i les seues federacions: 1 punt per cada entitat participant fins a un màxim de 15 punts.  
  
Nou  
Es modifiquen els punts 1, 7, 8 i 10 de l'article 17. Resolució de concessió d'ajudes, que quedaran redactats de la manera següent:  
1. Els servicis tècnics de les direccions territorials de la Conselleria d'Agricultura, Pesca, Alimentació i Aigua, una vegada analitzada, verificada i completada la documentació presentada, demanaran els informes pertinents dels organismes competents.  
7. Es faculten els directors territorials de la Conselleria d'Agricultura, Pesca, Alimentació i Aigua per a la resolució dels casos de desistiment i inadmissió de les sol·licituds d'ajuda. Les resolucions adoptades s'informaran de la Subdirecció General de Pesca.  
  
8. Per a l'avaluació de les propostes es constituïx un òrgan col·legiat, que es denominarà Comissió de Valoració d'Ajudes FEP, que estarà compost pel subdirector general de Pesca, el cap de Servici d'Ordenació del Sector Pesquer, el cap de Servici de Conservació de Recursos Pesquers, i els directors territorials de Castelló, València i Alacant. En cas d'absència se substituiran estos membres, pels tècnics adscrits a la Conselleria d'Agricultura, Pesca, Alimentació i Aigua, que designe la secretaria autonòmica d'Agricultura, Pesca, Alimentació i Aigua.   
Esta Comissió elevarà una proposta de concessió d'ajudes a la secretaria autonòmica d'Agricultura, Pesca, Alimentació i Aigua, d'acord amb les prioritats establides i el pressupost disponible.  
  
La Comissió de Valoració d'Ajudes FEP podrà demanar tots els informes, les dades i els documents que considere convenient, i estarà facultada per a determinar els criteris complementaris d'aplicació en els casos no previstos, resoldre els dubtes que es presenten i prendre els acords necessaris.  
10. Es delega en la Secretaria Autonòmica d'Agricultura, Pesca, Alimentació i Aigua la resolució i la concessió de les ajudes.   
  
Deu  
Es modifica l'apartat b) del punt 4.5 de l'article 19. Documents per al pagament de les ajudes, que quedarà redactat de la manera següent:  
  
b) En ajudes als tripulants:  
- Informe de vida laboral expedit per l'Institut Social de la Marina que incloga les situacions d'alta i baixa en la Seguretat Social durant el període de parada, així com el certificat expedit per l'Institut Social de la Marina sobre les prestacions d'incapacitat temporal que haja abonat a l'interessat durant l'indicat període o, si és el cas, la mútua d'AT/EP amb la qual tenia cobertes les contingències comunes i/o professionals l'empresa en què figurava d'alta en la data immediatament anterior a l'inici de la parada.  
- Certificat de Capitania Marítima que acredite l'enrolament, de forma ininterrompuda, en barcos de pesca de la Comunitat Valenciana durant els sis mesos anteriors al dia d'inici del període de paralització temporal pel qual es va concedir l'ajuda, o una còpia confrontada de la llibreta de navegació.  
Onze  
Es modifiquen els punts 1 i 4 de l'article 20. Autorització pagament, que quedaran redactats de la manera següent:  
1. Les direccions territorials de la Conselleria d'Agricultura, Pesca i Alimentació analitzaran i verificaran la documentació presentada i remetran l'expedient amb el certificat de la realització de l'acció i la seua proposta a la Secretaria Autonòmica d'Agricultura, Pesca, Alimentació i Aigua.  
4. Es delega en la Secretaria Autonòmica d'Agricultura, Pesca, Alimentació i Aigua l'autorització del pagament de l'ajuda.  
  
Dotze  
L'article 24. Verificació als cinc anys, quedarà redactat de la manera següent:  
Els servicis tècnics de les direccions territorials de la Conselleria d'Agricultura, Pesca i Alimentació verificaran que l'acció no tinga, en els cinc anys següents a la data comptable de l'últim pagament de l'ajuda, una modificació fonamental, de les establides en l'article 56 del Reglament (CE) 1198/2006:  
a) Que afecte la seua naturalesa o les seues condicions d'execució o que atorgue a una empresa o a un organisme públics avantatges indeguts, o  
b) Que es derive d'un canvi en la naturalesa de la propietat d'un dels elements de la infraestructura o del cessament o trasllat d'una activitat productiva.  
De la mencionada verificació s'alçarà una acta que serà remesa a la Subdirecció General de Pesca. Quan de la verificació realitzada es comprove que hi ha modificacions fonamentals, procedirà el reintegrament de l'ajuda.  
  
Tretze  
L'article 25. Procediment de reintegrament, quedarà redactat de la manera següent:  
Els procediments de reintegrament de subvencions es regiran pel que establix l'article 42 de la Llei 38/2003, de 17 de novembre, General de Subvencions. El director territorial de la Conselleria d'Agricultura, Pesca i Alimentació iniciarà el procediment de reintegrament de la subvenció i s'instruirà un expedient amb audiència prèvia de l'interessat, de devolució d'ajudes.  
Una vegada tramitat el procediment de reintegrament, el director territorial enviarà l'expedient amb la proposta que corresponga a la Secretaria Autonòmica d'Agricultura, Pesca, Alimentació i Aigua per a la seua resolució.  
  
Disposició addicional   
  
única. Desplegament  
Es faculta la Secretaria autonòmica d'Agricultura, Pesca, Alimentació i Aigua perquè emeta els actes, les resolucions i les instruccions que siguen necessaris per a l'aplicació de la present orde.  
  
Disposició transitòria   
  
única. Transitorietat  
Totes aquelles sol·licituds corresponents a la convocatòria d'ajudes de l'any 2012, presentades abans de l'entrada en vigor de la present orde, hauran d'adaptar-se als requisits establits en esta. Si no és així, després del corresponent requeriment, es considerarà que els interessats han desistit de la seua sol·licitud.  
  
Disposició derogatòria   
  
Única. Derogació normativa  
Queden derogades les disposicions següents:  
- Orde de 23 de maig de 1994, del conseller d'Agricultura, Pesca i Alimentació, per la qual es regula la concessió de beques en l'Institut Politècnic Marítim i Pesquer del Mediterrani d'Alacant (DOGV núm. 2287 de 13.06.1994).  
- Orde de 21 d'abril de 1999, de la Conselleria d'Agricultura, Pesca i Alimentació, per la qual s'amplia la concessió de beques de l'Institut Marítim i Pesquer del Mediterrani d'Alacant, per als ensenyaments dels cursos de patró local i patró costaner polivalent, i es modifica parcialment l'Orde de 23 de maig de 1994 (DOGV núm. 3490 de 07.05.1999).  
- Orde de 17 d'abril de 2000, de la Conselleria d'Agricultura, Pesca i Alimentació, per la qual s'inclou en el règim de beques dels alumnes de l'Institut Politècnic Marítim i Pesquer del Mediterrani d'Alacant, la fase pràctica en els centres de treball de la formació professional que impartix (DOGV núm. 3741 de 03.05.2000).  
- La disposició transitòria quarta de l'Orde de 26 de novembre de 2007, de la Conselleria d'Agricultura, Pesca i Alimentació, per la qual s'establixen normes d'ordenació i d'ajudes en el sector de la pesca i l'aqüicultura.  
  
Disposició final   
  
Única. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
  
València, 21 de març de 2012  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA